bluuebunny/crossref_metadata_2025 huggingface dataset:
To γυναικείο φύλο στη διοίκηση σχολικών μονάδων δευτεροβάθμιας εκπαίδευσης
Authors: Κελαϊδίτου Μαρία
Published: August 2021

Η παρούσα διατριβή επιχείρησε να διερευνήσει και να καταγράψει τις στάσεις των καθηγητριών δευτεροβάθμιας εκπαίδευσης, που δεν έχουν καταλάβει διευθυντική θέση σχολείων, αναφορικά με τους παράγοντες που επηρεάζουν τις φιλοδοξίες τους (επιθυμητές και υλοποιημένες) για τη διεκδίκηση διευθυντικής θέσης σε σχολεία δευτεροβάθμιας εκπαίδευσης. Ιδιαίτερη έμφαση δόθηκε και στους παράγοντες που επιδρούν στο αίσθημα της διευθυντικής αυτεπάρκειάς τους. Για την υλοποίηση του σκοπού της έρευνας πραγματοποιήθηκαν συνεντεύξεις και εκπονήθηκε γραπτό ερωτηματολόγιο το οποίο χορηγήθηκε σε καθηγήτριες Β΄/θμιας Εκπαίδευσης πανελλαδικά. Τα σημαντικότερα συμπεράσματα που προέκυψαν είναι: 1. Στις διοικητικές φιλοδοξίες των καθηγητριών επιδρούν το αίσθημα της διευθυντικής αυτεπάρκειας, ο βαθμός της εσωτερικής τους αξιολόγησης ή αλλιώς η αυτοπεποίθησή τους, η υποστήριξη του/της διευθυντή/τριας, η συναδερφική υποστήριξη, οι στερεοτυπικές τους αντιλήψεις για τη θέση της γυναίκας στη διοίκηση των σχολείων. 2. Το αίσθημα της διευθυντικής τους αυτεπάρκειας στο διευθυντικό ρόλο διαμορφώνεται από το βαθμό της αυτοπεποίθησής τους, τη θετική υποστήριξη που δέχονται από το συναδελφικό τους περιβάλλον, από τα θετικά ή τα αρνητικά στοιχεία της άσκησης του διευθυντικού ρόλου και τις διαμορφωμένες απόψεις τους για τον τρόπο της γυναικείας σχολικής διοίκησης. 3. Οι διοικητικές φιλοδοξίες των καθηγητριών σχετίζονται με την ειδικότητά τους, τα χρόνια της εκπαιδευτικής και της πιθανής διοικητικής τους προϋπηρεσίας, την ηλικία τους, την ύπαρξη των παιδιών, τις σπουδές τους, το γεωγραφικό διαμέρισμα της Ελλάδας στο οποίο βρίσκεται το σχολείο που υπηρετούν και τη σχολική βαθμίδα (γυμνάσιο, λύκειο).
Η αδιόρατη πόλη του Ηρακλείου
Authors: Μοίρα Μαρία
Published: August 2021

Πώς μπορεί ο αρχιτέκτονας να χρησιμοποιήσει τις «εκδοχές πραγματικότητας» των λογοτεχνικών κειμένων για να κατανοήσει την πολυσημία του αστικού τοπίου, ιδιαίτερα μάλιστα σε περιόδους του παρελθόντος, όπου η αλλαγή των ιστορικών, κοινωνικών και πολιτισμικών δεδομένων διασταυρώνεται με την διάρκεια της φυσικής δομής, αναδεικνύοντας αιτήματα μεταστοιχείωσης και επαναπροσδιορισμού της αστικής χωρικής ταυτότητας; Και πώς συνδέεται ο ψυχισμός μιας πόλης, η συλλογική μνήμη και οι μύθοι, που την ορίζουν στην συνείδηση των κατοίκων της, αυτός ο πολυεπίπεδος κόσμος, με τη φυσική και χωρική της υπόσταση; Η παρούσα διατριβή πραγματεύεται αυτά τα ερωτήματα με πεδίο μελέτης την πόλη του Ηρακλείου και χρονικό ορίζοντα τα τέλη του 19ου αιώνα-αρχές του 20ου. Στόχος είναι να καταγραφεί μια κριτική ανάγνωση των προσφάτων καταβολών της πόλης του Ηρακλείου που να μπορεί να εμπνεύσει τον μελλοντικό της αρχιτεκτονικό σχεδιασμό, με παρεμβάσεις σημειακές, μικρής ή μεγάλης κλίμακας. Στόχος είναι παράλληλα, χάρη στα θεωρητικά εργαλεία της αρχιτεκτονικής και της ευρύτερης επιστημονικής κοινότητας, να διευκρινιστούν τα γενικότερα μεθοδολογικά ζητήματα που συνδέονται με αυτά τα ερωτήματα. Η συστηματική διερεύνηση της «λογοτεχνικής» πόλης και του αστικού πανοράματος, που συγκροτούν οι συγγραφείς μέσα από τα διάφορα ατομοκεντρικά, εθνοκεντρικά και ιδεολογικά φίλτρα της μυθοπλασίας, αποσκοπεί στο να αναλυθεί το παρελθόν της πόλης, όχι ως συντελεσμένη πραγματικότητα, αλλά ως πεδίο διερεύνησης δυνητικών ανασημασιοδοτήσεων. Ως ένα σύνολο δυνατοτήτων και προσδοκιών που ανιχνεύονται στο παρελθόν της πόλης και μπορούν να ενεργοποιηθούν στο παρόν, διαμορφώνοντας τα αιτήματα του μέλλοντος. […]
Xαρακτηριστικά του πεδίου ροής σε πολυφασικά ανυψωτικά συστήματα με αέρα (airlift systems)
Authors: Μωυσίδης Χαράλαμπος
Published: August 2021

Ερευνήθηκαν τα χαρακτηριστικά της διφασικής ροής στον αγωγό ανύψωσης ανυψωτικών αεραντλιών (airlift pumps) μικρού μήκους. Έγιναν μετρήσεις παροχής νερού ως συνάρτηση της παροχής του αέρα για διάφορες συνθήκες λειτουργίας. Η παροχή του αέρα μεταβλήθηκε στην περιοχή μεταξύ 1.8 και 57 m³/h, ο λόγος βύθισης μεταξύ 0.2 και 0.7 και τα μήκη του αγωγού ανύψωσης που εξετάστηκαν ήταν 1.2, 2.4 και 3.1 m. Για τη διερεύνηση της δομής της διφασικής ροής έγιναν οπτικές παρατηρήσεις σε συνδυασμό με μετρήσεις πίεσης και αγωγιμότητας. Για τις οπτικές παρατηρήσεις χρησιμοποιήθηκαν βιντεοκάμερες υψηλής ταχύτητας. Για τις μετρήσεις πίεσης χρησιμοποιήθηκαν μεταλλάκτες πίεσης υψηλής απόκρισης, ενώ για τις μετρήσεις αγωγιμότητας χρησιμοποιήθηκαν αγωγιμομετρικοί αισθητήρες. Και τα δύο αισθητήρια τοποθετήθηκαν σε διάφορες θέσεις κατά μήκος του αγωγού ανύψωσης. Από τις μετρήσεις διαπιστώθηκε ότι υπάρχουν διαφορές στη δομή της ροής μεταξύ της διφασικής ροής στον αγωγό ανύψωσης της ανυψωτικής αεραντλίας και μιας τυπικής ανοδικής διφασικής ροής σε κατακόρυφο αγωγό. Επίσης υπάρχουν διαφορές μεταξύ των δύο ροών σε ότι αφορά τις μεταβάσεις μεταξύ των διαφόρων περιοχών όπου επικρατούν τα διάφορα πρότυπα διφασικής ροής. Αυτές οι διαφορές οφείλονται κύρια στις διαφορετικές δυνάμεις που ενεργούν στις δύο περιπτώσεις ροής. Από τα σήματα πίεσης και αγωγιμότητας υπολογίστηκε το κλάσμα κενού και η κατανομή της πίεσης κατά μήκος του αγωγού ανύψωσης, ενώ στην περιοχή της διαλείπουσας ροής υπολογίστηκαν χαρακτηριστικά μεγέθη όπως η μέση ταχύτητα και το μέσο μήκος των υγρών ώσεων. Η κατανομή της πίεσης κατά μήκος του αγωγού ανύψωσης καθώς και η παροχή του νερού για διάφορες συνθήκες λειτουργίας συγκρίθηκαν με υπάρχοντα μοντέλα πρόβλεψης.
Αναζήτηση νέων πηγών σκουαλενίου και περαιτέρω διερεύνηση των αντιοξειδωτικών ιδιοτήτων του
Authors: Ναζίρη Ελένη
Published: August 2021

Σκοπός της διδακτορικής διατριβής ήταν η ανάπτυξη τεχνογνωσίας για νέα πηγή σκουαλενίου με τη βοήθεια της βιοτεχνολογίας, ο έλεγχος της σταθερότητας και η εξέταση των αντιοξειδωτικών ιδιοτήτων του τελικού προϊόντος. Στο πλαίσιο της βιοτεχνολογικής παραγωγής του σκουαλενίου, αναζητήθηκαν μέσα ασφαλή για τον άνθρωπο. Η εγγενής δυσκολία αυτής της διεργασίας έγκειται στο ότι το λιπίδιο αποτελεί ενδιάμεσο και όχι τελικό προϊόν της βιοσύνθεσης της εργοστερόλης. Ως μικροοργανισμός επιλέχθηκε ο ζυμομύκητας Saccharomyces, λόγω του αδιαμφισβήτητου ιστορικού ασφαλούς χρήσης στα τρόφιμα και λόγω της υψηλής ικανότητας παραγωγής εργοστερόλης. Η αρκετά περιορισμένη βιβλιογραφία για τη βιοτεχνολογική παραγωγή του σκουαλενίου, οδήγησε στη διερεύνηση της επίδρασης πολλών συνθηκών, στελεχών και βοηθητικών ενώσεων. Η βελτιστοποίηση των βιοδιεργασιών έγινε με τη Μεθοδολογία Επιφάνειας Απόκρισης και το Σύνθετο Κεντρικό Σχεδιασμό. Από τα ευρήματα προέκυψε ότι η εγγενής δυσκολία παραγωγής σκουαλενίου αντιμετωπίζεται με αυστηρό έλεγχο της δράσης κρίσιμων ενζύμων της βιοσύνθεσης της εργοστερόλης. Μεταξύ των ρυθμιστικών ενώσεων που εξετάστηκαν (αιθανόλη, terbinafine, μεθυλεστέρας ιασμονικού οξέος), ικανοποιητικότερη παραγωγή του σκουαλενίου με όρους εκλεκτικότητας, απόδοσης και παραγωγικότητας, επετεύχθη με τη βοήθεια της terbinafine. Η παρουσία της terbinafine επέτρεψε την παραγωγή του σκουαλενίου σε αερόβιο περιβάλλον, διευκολύνοντας τη μελλοντική κλιμάκωση της βιοδιεργασίας σε βιομηχανικούς βιοαντιδραστήρες, που στην πλειοψηφία τους λειτουργούν σε αερόβιες συνθήκες. Η παραλαβή του σκουαλενίου από τη βιομάζα του ζυμομύκητα με τη βοήθεια των υπερήχων, μέθοδος που εφαρμόζεται σε βιομηχανική κλίμακα, οδήγησε στην παραλαβή κλάσματος λιπιδίων εμπλουτισμένου σε σκουαλένιο που υπερτερεί ως προς την απόδοση σε σκουαλένιο έναντι άλλων εμπορικής σημασίας πηγών του (έλαιο από το σπόρο του αμάρανθου, απόβλητα απόσμησης του σογιελαίου) και βρίσκεται στην ίδια τάξη μεγέθους με την πλουσιότερη και εμπορικά αξιοποιήσιμη προς το παρόν πηγή του (απόβλητα απόσμησης του ελαιολάδου). Το σκουαλένιο φάνηκε να παρουσιάζει ελαφρά αντιοξειδωτική δράση όταν απαντάται σε αξιοσημείωτες συγκεντρώσεις στο λιπαρό υπόστρωμα. Η δράση αυτή αποδίδεται στο φαινόμενο της ανταγωνιστικής οξείδωσης. Η ταυτοποίηση των προϊόντων οξείδωσης του σκουαλενίου με διάφορες φασματοσκοπικές τεχνικές (RP-HPLC, GC/MS, UV, FT-MIR, RAMAN, NMR) έδειξε την παρουσία κυρίως υδροξυ- και εποξυ- παραγώγων. Η διερεύνηση της προοξειδωτικής δράσης των προϊόντων οξείδωσης του σκουαλενίου σε μοντέλο λιπαρού υποστρώματος (παρθένο ελαιόλαδο πλήρως απαλλαγμένο από αντιοξειδωτικούς και προοξειδωτικούς παράγοντες), δεν έχει αναφερθεί προηγουμένως στη βιβλιογραφία και φάνηκε να αναιρεί την αντιοξειδωτική δράση του σκουαλενίου. Το εύρημα αυτό έχει μεγάλη τεχνολογική σημασία στην κλιμάκωση της βιοδιεργασίας που αναπτύχθηκε για την περαιτέρω αξιοποίηση του τελικού προϊόντος στη βιομηχανία τροφίμων. Η προοξειδωτική δράση αυτή βρέθηκε να περιορίζεται από την παρουσία πρωτοταγών αντιοξειδωτικών.
Θεωρητική διερεύνηση της βιοδραστικότητας μιας σειράς αντικαρκινικών συμπλόκων του Cu(II)
Authors: Ζώη Ιωάννα
Published: August 2021

Σκοπός της διατριβής ήταν η μελέτη του μηχανισμού κυτταροστατικής δράσης με τεχνικές μοριακής προσάραξης και μοριακής μοντελοποίησης μιας σειράς συμπλόκων του Cu(II) με τριδοτικές ΟΝΝ-βάσεις του Schiff και καρβοξυλικά οξέα ως ligand, του τύπου Cu(SalNEt2)Y, όπου SalΝEt2 είναι το ανιόν της Ν-(2-διαιθυλαμινο)αιθυλο)σαλικυλιμίνης και Υ το ανιόν ενός μονοκαρβονικού ή δικαρβονικού οξέος. Ως υποκαταστάτες Υ χρησιμοποιήθηκαν τα ανιόντα των οξέων σαλικυλικό, βενζοϊκό, 3-Cl-βενζοϊκό, 4-Cl-βενζοϊκό, 4-ΝΟ2-βενζοϊκό, 4-ΟΗ-βενζοϊκό, 4-μεθυλαμινο-βενζοϊκό, τρυγικό, μηλεϊκό, φουμαρικό, κιτρικό, πιπεριδινικό, διπικολινικό, βεταϊνικό, γαλακτικό, πιβαλικό, οξικό, φαινυλοξικό, γλυκινικό, τρυγικό, νικοτινικό, ισονικοτινικό, μηλονικό, οξαλικό, 2-ανισοϊκό, 4-ανισοϊκό, ισοφθαλικό, πικολινικό, 4-τολουικό, τερεφθαλικό και χλώριο. Τελικός στόχος της μελέτης αυτής ήταν ο σχεδιασμός νέων κυτταροστατικών φαρμάκων με βελτιωμένη δράση και μειωμένες παρενέργειεςΗ μελέτη της βιοδραστικότητας in vitro των παραπάνω συμπλόκων σε καρκινικά κύτταρα έδειξε ότι σε μικρομοριακές συγκεντρώσεις προκαλούν αναστολή της κυτταρικής ανάπτυξης, αποπτωτικό κυτταρικό θάνατο με κατάτμηση του DNA και αναχαίτιση των κυττάρων στον κυτταρικό κύκλο. Ο μηχανισμός της κυτταρικής αυτής βλάβης μπορεί να εξηγηθεί μερικώς από την ικανότητα των νουκλεοβάσεων και των αμινοξέων να προσβάλλουν πυρηνόφιλα τα σύμπλοκα. Ειδικότερα, προκειμένου να διερευνηθεί ο μηχανισμός της βιολογικής τους δράσης εκτελέστηκαν κβαντοχημικοί υπολογισμοί με τη μέθοδο DFT στα επίπεδα PW91 και B3LYP με σύνολα βάσης DZVP και 6-31G* αντίστοιχα οι οποίοι είχαν σαν στόχο τη διευκρίνιση της μοριακής και ηλεκτρονικής τους δομής καθώς και τη μελέτη των δεσμικών τους ιδιοτήτων προκειμένου να προσδιορισθούν οι θέσεις της ηλεκτρονιόφιλης ή πυρηνόφιλης προσβολής. Επίσης με την τεχνική της μοριακής προσάραξης εντοπίστηκαν οι πιθανές αλληλεπιδράσεις των παραγώγων με τις νουκλεοβάσεις και τα αμινοξέα καρκινικών πρωτεϊνών, της DNA τοποϊσομεράσης Ι και ΙΙ. Τέλος με μεθοδολογίες μοριακής μοντελοποίησης διερευνήθηκε η συναρμογή των συμπλόκων με μακρομόρια των παραπάνω πρωτεϊνών, η οποία φαίνεται να οδηγεί στην αναστολή της αύξησής τους. Διερευνήθηκε επίσης η βιολογική δράση των 30 συμπλόκων Cu(II) σε συνδυασμό με γνωστές χημειοθεραπευτικές ουσίες (σισπλατίνη, επιρουβικίνη, μιτομυκίνη C, μπλεομυκίνη, καρμποπλατίνη, 5-φθοριοουρακίλη, πακλιταξέλη και κυκλοφωσφαμίδη) αλλά και με τους αναστολείς των τοποϊσομερασών, χρησιμοποιώντας τη μέθοδο της μοριακής προσάραξης με σκοπό να διευκρινιστεί η πιθανή συνέργεια ή ο ανταγωνισμός από την ταυτόχρονη χορήγηση φαρμάκου – συμπλόκου. Τέλος, παρουσιάστηκαν εφαρμογές της τεχνικής της μοριακής προσάραξης που σχετίζονται με τη θεραπεία του καρκίνου. Οι εφαρμογές αυτές αφορούν την ανάπτυξη συστημάτων μεταφοράς αντικαρκινικών φαρμάκων με φορείς ουσιών ορυκτές ύλες καθώς και τη βελτίωση της μεθόδου προσδιορισμού της κυτταροτοξικότητας και κυτταρικού θανάτου, η οποία βασίζεται στη χρωστική σουλφοροδαμίνη.
Φυσικές και χημικές επεξεργασίες οικολογικών κλωστοϋφαντουργικών υλών
Authors: Σαββίδης Γεώργιος
Published: August 2021

Various applications of natural pigments in cotton fabrics were studied.There was a research on the potentials of the plant colorant annatto on the cotton fabrics. Alumwas selected as a mordant. The study focused on the most important application techniques andconditions (temperature, pH, amount of alum) bearing in mind the new environmentalrequirements and the new technological possibilities.The aim was to standardize the whole procedure in order to form a regular protocol for the textiledyeing with natural dyes, thus achieving at least a partial replacement of synthetic dyes bynatural dyes. Quality control of all the dyeing performed was made using standard fastness testsand colour measurements.Another part of the study was the usage of 11 natural pigments for the preparation of printingpastes. The physical properties pH, conductivity, surface tension and viscosity of these pasteswere measured over a period of 16 days for the evaluation of the stability and suitability of themand they proved to be suitable and used for printing of cotton fabrics. The prints were subjectedto wash, light, rub, perspiration, dry clean, dry heat fixation, PVC migration, hypochlorite bleachand discharge fastness tests and colour measurements and they proved, to be satisfactory.The third section of the study involves four natural pigments, which were used as colorants forthe preparation of water-based ink jet inks for digital textile printing. The physical properties ofthe inks were estimated over a period of 90 days and were proved to be stable and suitable forink jet printing. The prints were subjected to wash, light and rub fastness tests and colourmeasurements. The results were promising and this paves the way for the production ofenvironmentally friendly cotton prints through the formulation of suitable printing techniques.
Παραγωγή υδρογόνου μέσω φωτοηλεκτροχημικών-φωτοσυνθετικών διεργασιών
Authors: Χατζητάκης Αθανάσιος
Published: August 2021

Ο σκοπός της Διδακτορικής Διατριβής είναι η παραγωγή υδρογόνου, ως καύσιμο νέας γενιάς, ταυτόχρονα με την αποικοδόμηση ρύπων που βρίσκονται σε υγρά απόβλητα. Για την εκπλήρωση του στόχου αυτού αναπτύχτηκε μια νέα μεθοδολογία, η οποία συνδυάζει την ενζυματική παραγωγή υδρογόνου με τη φωτοηλεκτροχημική διάσπαση οργανικών ρύπων. Για την υλοποίηση της μεθόδου κατασκευάστηκε και παρουσιάστηκε, για πρώτη φορά στη βιβλιογραφία ένα υβριδικό φωτοηλεκτροχημικό-ενζυματικό σύστημα, στο οποίο, ταυτόχρονα με την παραγωγή υδρογόνου στο καθοδικό του τμήμα από τα ένζυμα υδρογενάσης, στο ανοδικό τμήμα λαμβάνει χώρα η φωτοηλεκτροκαταλυτική οξείδωση οργανικών ρύπων. Ο κύριος στόχος της εργασίας ήταν η αντικατάσταση των πολύπλοκων φυσικών συστημάτων (PSII, PSI, FDX κ.α.) που λειτουργούν κατά τη φωτοσύνθεση με μια ημιαγώγιμη άνοδο, η οποία επιπλέον, υπό την επίδραση ακτινοβολίας, μπορεί ταυτόχρονα και να οξειδώνει οργανικές ενώσεις. Επίσης, καινοτομία αποτελεί το γεγονός πως στο καθοδικό τμήμα δε χρησιμοποιήθηκαν καθαρά ένζυμα, αλλά ολόκληρα τα ευκαριωτικά κύτταρα Chlamydomonas Reinhardtii το στέλεχος CC-124, τα οποία μπορούν και εκφράζουν τα ένζυμα υδρογενάσης σε συνθήκες έλλειψης θείου και οξυγόνου. Tα σημαντικότερα αποτελέσματα που προέκυψαν από την εφαρμογή της μεθόδου στην πρότυπη φωτοηλεκτροχημική-ενζυμική υβριδική κυψέλη συνοψίζονται ως εξής: Η οξείδωση και η ανοργανοποίηση 10 mg L⁻¹ αντιβιοτικού Χλωραμφενικόλη, το οποίο χρησιμοποιήθηκε ως ρύπος μοντέλο, ήταν 100% και 50%, αντίστοιχα, ύστερα από 8 ώρες φωτισμού (ένταση φωτός 3.9 mW cm⁻²) της ανόδου TiO₂, σε δυναμικό πόλωσης +0.6 V vs Ag/AgCl και πυκνότητα φωτορεύματος περίπου 28 μA cm⁻². Την ίδια στιγμή, στο καθοδικό τμήμα της κυψέλης παράχθηκαν σε θρεπτικό υλικό TAP-SF, παρουσία ~1.9 107 κυττάρων άλγεων mL⁻¹ (δραστικότητα ενζύμων υδρογενάσης ~1.75 10⁻² units), 0.4 mM Triton X 100 και 0.010 mM MV⁺², περίπου 110 μmol H₂ σε 7.5 ώρες φωτισμού της ανόδου, δηλαδή ρυθμός ενζυμικής παραγωγής υδρογόνου ίσος με 0.24 μmol H₂ min⁻¹. Η απόδοση του συστήματος που ορίζεται ως ο αριθμός των φωτονίων που προσπίπτει στην επιφάνεια της ανόδου και μετατρέπονται εμμέσως σε υδρογόνο ορίζεται ως IPCH2E και βρέθηκε ίσος με 1.56%. Ο ρόλος του απορρυπαντικού Triton X 100 είναι η διαλυτοποίηση των μεμβρανών των κυττάρων, ενώ το Methyl Viologen (MV⁺²) έχει το ρόλο του διαμεσολαβητή φορτίου από το ηλεκτρόδιο της καθόδου (ράβδος γραφίτη) στα ένζυμα υδρογενάσης. Πρόκειται για μια μέθοδο τεχνητής φωτοσύνθεσης, η οποία έχει τη δυνατότητα μακροπρόθεσμα να αξιοποιήσει την ηλιακή ακτινοβολία για την αντιμετώπιση της περιβαλλοντικής ρύπανσης, με ταυτόχρονη παραγωγή ενός καθαρού καυσίμου, όπως είναι το υδρογόνο. Η κατανόηση και η αντιγραφή των φυσικών συστημάτων, τα οποία η φύση έχει αναπτύξει εδώ και δισεκατομμύρια χρόνια, αποτελούν το «κλειδί» για την ανάπτυξη μεθόδων φιλικών και σε αρμονία με το φυσικό περιβάλλον, πράγμα που θα συμβάλλει σε μια βιώσιμη οικονομική και κοινωνική εξέλιξη της ανθρωπότητας.
Η διαχείριση της διοικητικής πληροφορίας στις περιφερειακές υπηρεσίες του Υπουργείου Παιδείας
Authors: Αλεξόπουλος Νικόλαος
Published: August 2021

Στο πλαίσιο της κοινωνίας της πληροφορίας, η έγκυρη και έγκαιρη διαχείριση (επεξεργασία και διάχυση) των διοικητικών πληροφοριών και εγγράφων αναδεικνύεται ως επιτακτική ανάγκη για την ομαλή και αποτελεσματική λειτουργία των υπηρεσιών του δημόσιου τομέα, καθώς και για την εξυπηρέτηση των πολιτών. Η παρούσα έρευνα εξετάζει σε ποιο βαθμό οι περιφερειακές διοικητικές υπηρεσίες του Υπουργείου Παιδείας μπορούν με το σημερινό τρόπο λειτουργίας τους να ανταποκριθούν στις απαιτήσεις των σύγχρονων μοντέλων δημόσιας διοίκησης (της Νέας Δημόσιας Διοίκησης [New Public Management] και της Διακυβέρνησης [Governance]) όσον αφορά τη διαχείριση της διοικητικής πληροφορίας. Στην έρευνα συμμετείχαν 345 μέλη του προσωπικού των περιφερειακών διοικητικών υπηρεσιών του Υπουργείου Παιδείας και 617 διευθυντές-υποδιευθυντές σχολικών μονάδων πρωτοβάθμιας και δευτεροβάθμιας εκπαίδευσης, αστικών, ημιαστικών και αγροτικών περιοχών. Τα ερωτηματολόγια που συμπλήρωσαν οι δύο ομάδες του δείγματος το χρονικό διάστημα Μάρτιος-Αύγουστος 2011 σχεδιάστηκαν έτσι ώστε να εξετάσουν την υλικοτεχνική και αρχειακή υποδομή, την οργανωτική δομή καθώς και τις γνώσεις, τις δεξιότητες και τις στάσεις του ανθρώπινου δυναμικού, παράγοντες που, σύμφωνα με τη βιβλιογραφία, επηρεάζουν τη διαχείριση της διοικητικής πληροφορίας σε μια οργάνωση. Τα κυριότερα αποτελέσματα έδειξαν ότι οι περιφερειακές διοικητικές υπηρεσίες της εκπαίδευσης ακολουθούν το μεικτό (τόσο έντυπο όσο και ηλεκτρονικό) τρόπο διαχείρισης των διοικητικών πληροφοριών και εγγράφων, ο οποίος δεν εξυπηρετεί απόλυτα τις ανάγκες της σύγχρονης δημόσιας διοίκησης για έγκυρη και έγκαιρη επεξεργασία και διάχυσή τους. Επιπροσθέτως, από την έρευνα προέκυψε ότι στην υλικοτεχνική και αρχειακή υποδομή, στην οργανωτική δομή, στον τρόπο στελέχωσης των περιφερειακών διοικητικών υπηρεσιών του Υπουργείου Παιδείας, αλλά και στις στάσεις και την εκπαίδευση του ανθρώπινου δυναμικού τους στον τομέα της ψηφιακής διαχείρισης της διοικητικής πληροφορίας εντοπίζονται μια σειρά από προβλήματα, τα οποία και επηρεάζουν αρνητικά τα ποιοτικά χαρακτηριστικά των διοικητικών πληροφοριών και εγγράφων (π.χ., εκπρόθεσμη διακίνησή τους, ασάφειες και απώλειες επί του περιεχομένου τους). Οι παραπάνω συνέπειες βρέθηκε πως δρουν ανασταλτικά στην ομαλή λειτουργία των περιφερειακών διοικητικών υπηρεσιών του Υπουργείου Παιδείας, καθώς συμβάλλουν, μεταξύ άλλων, στην απώλεια εργασιακού χρόνου, στη χαμηλή ποιότητα και στη βραδύτητα εκτέλεσης του παραγόμενου διοικητικού έργου, φαινόμενα που, με τη σειρά τους, διαμορφώνουν στην κοινή γνώμη αρνητική εντύπωση για τη λειτουργία των υπηρεσιών της δημόσιας διοίκησης και της διοίκησης της εκπαίδευσης.
To πρόβλημα των αξιών στο μάθημα της κοινωνικής και πολιτικής αγωγής
Authors: Κατσίμπρας Απόστολος
Published: August 2021

The present work aims to highlight the characteristics and the identity of the citizen, the personality of both the learner - citizen, whose development is viewed as a central goal of the subject of the Social and Political Education, and the teacher – citizen, who teaches the specific subject. It is widely acknowledged that the subject of Social and Political Education plays a critical role in the shaping of the thinking person and the reflective citizen. For this reason, nowadays, both in the field of Europe and at an international level, special scientists are engaged in research about the political education of the European citizen and the global citizen whereas there is growing interest, worldwide, in the ways in which curricula and syllabi can promote citizenship by shaping the character, the conduct, the thoughts and the attitudes of the student, the citizen of the future. In the century of the “clash of values”, ideological confusion and loose policy, this is undoubtedly a difficult undertaking. Value formation should penetrate all school subjects and especially the subject of the Social and Political Education, which gets straight to the core of the problem, as it deals with the attitudes and views of the citizen, as well as matters of conduct and citizenship. It is often said that values change over time and from one society to another. However, these are only surface-level changes, as the essence of values remains unchanged over time. Ancient Greek literature deals primarily with values, namely ethical and political values. One of the purposes of this thesis is to search for the aforementioned values, to examine the reasons why these values are being challenged, and explore the prospects for their renegotiation. Seen in this light, this dissertation is built around three main axes: 1) the specification of values in the Ancient Greek world, 2) the social and political education of adults, which ensures the transmission and processing of these values, and 3) the ways in which the shaping of the reflective and thinking citizen can be achieved through transformative learning.
Τα δικαιώματα του παιδιού
Authors: Φασούλης Βασίλειος
Published: August 2021

Σκοπός της διατριβής είναι να αναδείξει την ιστορική διάσταση των δικαιωμάτων του παιδιού, να αναλύσει τη σύγχρονη θεωρητική τους εξέλιξή, να αξιολογήσει τον τρόπο που η εξέλιξη αυτή μετατρέπεται σε θεσμικό πλαίσιο εισαγόμενη στη Διεθνή Σύμβαση για τα Δικαιώματα του Παιδιού και να διερευνήσει την πραγματική κατάσταση των παιδιών στην Ελλάδα. Η ιστορική διάσταση και η σύγχρονη εξέλιξη των δικαιωμάτων του παιδιού μελετώνται με βάση ιστορικές, κοιωνικοϊστορικές, φιλοσοφικές και κοινωνιολογικές προσεγγίσεις. Οι θεσμικές προβλέψεις της Διεθνούς Σύμβασης για τα Δικαιώματα του Παιδιού κατηγοριοποιούνται για να μελετηθούν σύμφωνα με τη σύνθεση μιας σύγχρονης θεωρητικής άποψης για την κατηγοριοποίηση των δικαιωμάτων του παιδιού και ενός μοντέλου που χρησιμοποιείται για τη συγκριτική αξιολόγηση των ανθρωπίνων δικαιωμάτων μεταξύ των κρατών. Σε δεύτερο στάδιο πραγματοποιείται θεωρητική ανάλυση των αρχών της Διεθνούς Σύμβασης για τα Δικαιώματα του Παιδιού ώστε να αξιολογηθεί η εισαγωγή του θεωρητικού πλαισίου των δικαιωμάτων του παιδιού στο περιεχόμενό της. Η πραγματική κατάσταση των παιδιών στην Ελλάδα αποκαλύπτεται με τη θεσμική και θεωρητική ανάλυση πρωτογενών διεθνών και εθνικών πηγών (θεσμικών και νομοθετικών κειμένων) που αφορούν τα δικαιώματα του παιδιού και με έρευνα εξεύρεσης ποσοτικών και στατιστικών δεδομένων. Το συμπέρασμα που προκύπτει από την ιστορική διερεύνηση των δικαιωμάτων του παιδιού είναι ότι ο τρόπος που συλλαμβάνεται η παιδική ηλικία έχει άμεση συνάρτηση με την απόδοση δικαιωμάτων. Ως αποτέλεσμα η ανάπτυξη μιας διαφορετικής σε σχέση με το παρελθόν σύλληψης της παιδικής ηλικίας, σε συνδυασμό με την αναγνώριση της επίσημης κρατικής εξουσίας ως του μοναδικού εγγυητή των δικαιωμάτων (προστασίας) των παιδιών, οδήγησε στη θεσμοθέτησή τους. Επίσης, προκύπτει ότι τα πρώιμα θεσμικά κείμενα για τα δικαιώματα του παιδιού το αντιμετωπίζουν ως παθητικό αντικείμενο προστασίας και όχι ως αυτόνομο υποκείμενο δικαιωμάτων. Αντίθετα, η σύγχρονη εξέλιξη των δικαιωμάτων του παιδιού θέτει στο επίκεντρο την έννοια της αυτονομίας. Ωστόσο, η περαιτέρω εξέλιξη των δικαιωμάτων του παιδιού σε θεωρητικό επίπεδο έχει περιέλθει σε στασιμότητα. Η μετατόπιση στο πεδίο της κοινωνιολογίας της παιδικής ηλικίας φαίνεται να προσφέρει διέξοδο στη στασιμότητα που παρατηρείται στην περαιτέρω εξέλιξη του θεωρητικού πλαισίου των παιδιών ως κατόχων δικαιωμάτων. Ως προς το θεσμικό μέρος, η Διεθνής Σύμβαση για τα Δικαιώματα του Παιδιού δεν καταφέρνει ούτε σε θεωρητικό επίπεδο, ούτε σε πρακτικό να ενσωματώσει τη σύγχρονη εξέλιξη των δικαιωμάτων του παιδιού και να εναρμονιστεί με την υφιστάμενη κοινωνική πραγματικότητα. Τέλος, τονίζεται η αποτυχία προάσπισης με συστηματικό και ορθολογικό τρόπο των δικαιωμάτων των παιδιών στην Ελλάδα, η οποία έχει ως αποτέλεσμα την κάτω του μέσου όρου της Ε.Ε. ευημερία τους.
Seimic hazard assessment through hidden Markov & semi-Markov modeling and statistical estimation
Authors: Βότση Ειρήνη
Published: August 2021

Το πρώτο κεϕάλαιο αποτελεί την εισαγωγή της παρούσας διατριβής κι έχει ως πρωταρχικό σκοπό να παρουσιάσει το αντικείμενο της. Συγκεκριμένα, παρουσιάζονται συνοπτικά προηγούμενες σχετικές μεθοδολογίες, οι κύριοι στόχοι και τα επιτεύγματα της διατριβής καθώς και η συμβολή της στο πεδίο που πραγματεύεται. Στο δεύτερο κεϕάλαιο μελετάται κι εφαρμόζεται ένα ημι-Μαρκοβιανό μοντέλο συνεχούς χρόνου με στόχο την εκτίμηση της σεισμικής επικινδυνότητας στην περιοχή του Β. Αιγαίου (Ελλάδα). Σημαντικά χαρακτηριστικά της ημι-Μαρκοβιανής διαδικασίας εκτιμώνται, παρέχοντας προγνωστικά αποτελέσματα σχετικά με το χρόνο γένεσης, την πιθανότητα γένεσης και το μέγεθος του επερχόμενου ισχυρού σεισμού. Τα κεφάλαια 3 και 4 περιλαμβάνουν μια πρώτη προσπάθεια μοντελοποίησης της διαδικασίας γένεσης των σεισμών μέσω της εφαρμογής κρυϕών Μαρκοβιανών και κρυϕών ημι-Μαρκοβιανών μοντέλων σε χρόνο διακριτό, αντίστοιχα. Με την εφαρμογή μιας μη-παραμετρικής μεθόδου εκτίμησης, βασικά χαρακτηριστικά της διαδικασίας γένεσης των σεισμών αποκαλύπτονται που είναι δύσκολο να ανιχνευθούν διαφορετικά. Σημαντικές ποσότητες που αφορούν στα επίπεδα του πεδίου των τάσεων εκτιμώνται μέσω των προτεινόμενων μοντέλων. Το κεϕάλαιο 5 περιγράφει την κύρια συνεισφορά της διατριβής στη θεωρία των στοχαστικών διαδικασιών, που είναι ο υπολογισμός και η εκτίμηση του ρυθμού χρόνου εισόδου (DTIHT) για πρώτη φορά σε ημι-Μαρκοβιανές αλυσίδες και κρυφές Μαρκοβιανές αλυσίδες ανανέωσης. Προτείνεται μια σχέση για τον υπολογισμό του DTIHT και παρουσιάζεται ένας στατιστικός εκτιμητής σε καθεμία από τις δύο περιπτώσεις. Επιπλέον, αποδεικνύονται οι ασυμπτωτικές ιδιότητες των προτεινόμενων εκτιμητών, συμπεριλαμβανομένης της ισχυρής συνέπειας και της ασυμπτωτικής κανονικότητας. Το κεϕάλαιο 6, εν συνεχεία, πραγματεύεται τη σύγκριση μεταξύ του κρυϕού Μαρκοβιανού μοντέλου και του κρυϕού ημι-Μαρκοβιανού μοντέλου σε ένα Μαρκοβιανό και ημι-Μαρκοβιανό περιβάλλον με στόχο την αναζήτηση πιθανών διαφορών της στοχαστικής τους συμπεριφοράς που καθορίζεται μερικώς από τους πίνακες πιθανοτήτων μετάβασης τους. Τα κύρια αποτελέσματα αναϕέρονται στη γενική περίπτωση όπου συγκεκριμένες κατανομές θεωρούνται ως κατανομές των ενδιάμεσων χρόνων αλλά και στην ειδική περίπτωση των μοντέλων που εφαρμόζονται στα προηγούμενα κεφάλαια, όπου οι ενδιάμεσοι χρόνοι εκτιμώνται μη παραμετρικά. Η σημαντικότητα αυτών των διαφορών γίνεται αντιληπτή μέσω του υπολογισμού της μέσης τιμής και της διασποράς του πλήθους των βημάτων που η Μαρκοβιανή αλυσίδα (κρυϕό Μαρκοβιανό μοντέλο) και η ενσωματωμένη Μαρκοβιανή αλυσίδα (κρυϕό ημι-Μαρκοβιανό μοντέλο) χρειάζονται προκειμένου να μεταβούν για πρώτη φορά σε μια ορισμένη κατάσταση. Τέλος, στο κεϕάλαιο 7 επιχειρείται μια σύντομη ανακεφαλαίωση των βασικών συμπερασμάτων της διατριβής και παρουσιάζονται μελλοντικές προεκτάσεις της παρούσας έρευνας.
Αναλυτικός σχεδιασμός και παραμετρική ανάλυση συστημάτων αβαθούς γεωθερμίας με κατακόρυφους γεωεναλλάκτες
Authors: Φραγκογιάννης Γεώργιος
Published: August 2021

Η παρούσα διδακτορική διατριβή στοχεύει στη συστηματική μελέτη των υπεδαφικών συνθηκών και της επίδραση αυτών στο σχεδιασμό, τη διαστασιολόγηση και τη λειτουργία των συστημάτων αβαθούς γεωθερμίας (Σ.Α.Γ.) με κατακόρυφους γεωεναλλάκτες. Η μεθοδολογία προσέγγισης περιλαμβάνει 1) την παραμετρική ανάλυση των Σ.Α.Γ. με κατακόρυφους γεωεναλλάκτες και τον προσδιορισμό των κρισίμων παραμέτρων διαστασιολόγησης και ενεργειακού σχεδιασμού. 2) Την διερεύνηση της συμπεριφοράς του υπεδάφους ως θερμική αποθήκη, με έμφαση στην επίλυση του προβλήματος της έμμεσης εκτίμησης της θερμικής αγωγιμότητας (k, W/m.K) των υπεδαφικών σχηματισμών και της χωρικής αποτύπωσης αυτής.Για την αντιμετώπιση του πρώτου ζητήματος, σχεδιάστηκε ένα Σ.Α.Γ. με κατακόρυφους γεωεναλλάκτες σε τυπική κατοικία και αναπτύχθηκε αναλυτικό μοντέλο προσομοίωσης, στο οποίο ενσωματώθηκαν όλα τα βασικά μέρη του. Αναδείχθηκε ότι στα μεσογειακά κλίματα τα ψυκτικά φορτία υπερτερούν των θερμικών και ως εκ τούτου, η ορθή διαστασιολόγηση και ο ενεργειακός σχεδιασμός πρέπει να γίνεται στη βάση κάλυψης των ψυκτικών αναγκών και να στηρίζεται στην ακριβή γνώση των υπεδαφικών συνθηκών και ιδιαίτερα της θερμικής αγωγιμότητας του υπεδάφους. Για την προσέγγιση του δεύτερου ζητήματος, αναπτύχθηκε μια πρωτότυπη πειραματική διαδικασία, μέσω της οποίας προσδιορίστηκε εργαστηριακά η k και η ειδική ηλεκτρική αντίσταση ρel (Ω.m) πρότυπων εδαφικών δειγμάτων, γνωστής ορυκτολογικής σύνθεσης και κοκκομετρίας, για μεταβαλλόμενες συνθήκες υγρασίας και ξηρής πυκνότητας. Από την πειραματική αυτή διαδικασία, διαμορφώθηκε μια αξιόπιστη βάση δεδομένων, η οποία αξιοποιήθηκε για: •Τη διερεύνηση και ποιοτική εκτίμηση της επίδρασης των φυσικών παραμέτρων του εδάφους στην τιμή της k και της ρel.•Τον έλεγχο, την συγκριτική αξιολόγηση και τη βελτίωση των υφιστάμενων μοντέλων προσδιορισμού k (De Vries 1963, Johansen 1975, Gori 1983), αλλά και την ανάπτυξη μιας εναλλακτικής και πρωτότυπης διαδικασίας για τον προσδιορισμό της μεταβολής της k του υπεδάφους (De Vries-simp).•Την ανάπτυξη μαθηματικής συσχέτισης k και της ρel (Mod-1 και Mod-2), μέσω της οποίας είναι δυνατή η μετάβαση από τη γεωφυσική αποτύπωση της ρel , στην αποτύπωση της χωρικής κατανομής της k. Τα Mod-1 και Mod-2, αξιοποιήθηκαν και πιστοποιήθηκαν σε ευρείας κλίμακας δεδομένα υπαίθρου, όπου εξήχθησαν ρεαλιστικά προφίλ της k των εδαφικών σχηματισμών. Η μεθοδολογία αυτή συνιστά ένα σημαντικό εργαλείο σχεδιασμού Σ.Α.Γ., ιδιαίτερα όταν αυτά μελετώνται σε περιοχές σύνθετης γεωλογίας.
Σχέση μικροδομής-ιδιοτήτων σε χάλυβες TRIP (Transformation Induced Plasticity) αυξημένης πλαστικότητας κατά την παραμόρφωση
Authors: Κοκκωνίδης Παναγιώτης
Published: August 2021

Οι πολυφασικοί χάλυβες της κατηγορίας TRIP αποτελούν υλικά που χρησιμοποιούνται στην αυτοκινητοβιομηχανία. Συνδυάζουν αυξημένες τιμές αντοχής σε θραύση και ολκιμότητα. Οι ιδιότητες οφείλονται στη σύνθετη μικροδομή η οποία αποτελείται από διάφορες φάσεις όπως φερρίτη, μπαινίτη, μετασταθή ωστενίτη και μικρά ποσοστά μαρτενσίτη. Ιδιαιτέρως σημαντική είναι η φάση του ωστενίτη η οποία εξαιτίας του ότι βρίσκεται σε μετασταθή κατάσταση, όταν δεχθεί εξωτερική παραμόρφωση μετασχηματίζεται στην πιο σταθερή μαρτενσιτική με ταυτόχρονη αύξηση της τελικής αντοχής σε θραύση του χάλυβα. Ο έλεγχος του κλάσματος όγκου και του μεγέθους κόκκου του ωστενίτη αποτελεί τον πιο σημαντικό παράγοντα διαμόρφωσης των τελικών ιδιοτήτων. Αντικείμενο της παρούσας διατριβής είναι η μελέτη της επίδρασης της μικροδομής στις τελικές ιδιότητες των χαλύβων TRIP. Αρχικώς εφαρμόσθηκαν οι περισσότερες τεχνικές χαρακτηρισμού αυτού του τύπου χάλυβα και αξιολογήθηκαν. Στη συνέχεια μελετήθηκαν οι αντιδράσεις ισοθερμοκρασιακού μετασχηματισμού του ωστενίτη ενώ εξετάστηκαν και οι παράγοντες που τις επηρεάζουν. Επίσης πραγματοποιήθηκε συσχέτιση του κλάσματος όγκου του υπολειπόμενου ωστενίτη με τις μηχανικές ιδιότητες. Για την επίτευξη των παραπάνω χρησιμοποιήθηκαν τεχνικές οπτικής μικροσκοπίας (LOM), ηλεκτρονικής μικροσκοπίας (SEM), ηλεκτρονικής μικροσκοπίας περίθλασης οπισθοσκεδαζόμενων ηλεκτρονίων (EBSD), περίθλασης ακτινών Χ (XRD) καθώς και μαγνητικές μετρήσεις με τη μέθοδο SQUID (Superconducting Quantum Interference Device). Για την εξέταση των μηχανικών ιδιοτήτων πραγματοποιήθηκαν σκληρομετρήσεις. Από τα αποτελέσματα καταλήξαμε ότι η χρήση τεχνικών ηλεκτρονικής μικροσκοπίας κρίνονται απαραίτητες για την εξέταση αυτού του τύπου χάλυβα. Οι μαγνητικές μετρήσεις αποτελούν την πιο αξιόπιστη επιλογή για την μέτρηση του κλάσματος όγκου του ωστενίτη. Όσον αφορά τις παραμέτρους των θερμικών κατεργασιών καταλήξαμε ότι αύξηση στη θερμοκρασία ενδοκρίσιμης ανόπτησης αυξάνει το κλάσμα όγκου του ενδοκρίσιμου ωστενίτη και τη σταθερότητα αυτού. Με αύξηση στη θερμοκρασία μπαινιτικού μετασχηματισμού αυξάνεται η ταχύτητα της μπαινιτικής αντίδρασης. Αύξηση στη διάρκεια παραμονής στην μπαινιτική περιοχή συνεπάγεται αρχικά αύξηση και στη συνέχεια μείωση του κλάσματος όγκου του υπολειπόμενου ωστενίτη. Τελειώνοντας, θα πρέπει να τονιστεί ότι με την παρούσα εργασία για πρώτη φορά στην Ελλάδα γίνεται προσέγγιση της μικροδομής αυτής της κατηγορίας χάλυβα με τις τεχνικές EBSD.
Σύνθεση τροποποιημένων νουκλεοζιτών
Authors: Δέλλιος Κωνσταντίνος
Published: August 2021

Η παρούσα διδακτορική διατριβή πραγματεύεται τη σύνθεση τροποποιημένων νουκλεοζιτών, ιδιαίτερα καρβοκυκλικών νουκλεοζιτών και τροποποιημένων δινουκλεοτιδίων, ενώσεων πρόδρομων στη σύνθεση αντινοηματικών ολιγονουκλεοτιδίων δεύτερης γενιάς. Στο πρώτο κεφάλαιο αναπτύσσεται μία νέα μέθοδος σύνθεσης εναντιομερώς καθαρών κυκλοπεντανικών παραγώγων που αποτελούν το σακχαρικό τμήμα D- και L-καρβοκυκλικών νουκλεοζιτών και άλλων βιολογικά ενεργών φυσικών ενώσεων. Η παρασκευή των ενώσεων επιτυγχάνεται μέσω ενός υδραργυρικού ενδιαμέσου, παράγωγο σακχάρου, από το οποίο με αναγωγική διαστερεοεκλεκτική ενδομοριακή κυκλοποίηση ριζών, απομονώνονται τα καρβα-σάκχαρα σε οπτικώς καθαρή μορφή. Η προσπάθεια σύνθεσης του νουκλεοζίτη 2΄-νορ-καρβα-οξετανοσίνη (SQ 32,829) αποτελεί μέρος από το δεύτερο κεφάλαιο της παρούσας διατριβής. Η σύνθεση του κυκλοβουτανικού δακτυλίου επιχειρήθηκε μέσω μίας 4-exo ενδομοριακής προσθήκης ρίζας σε διπλό δεσμό ενεργοποιημένο από το συνεργιστικό φαινόμενο των υποκαταστατών του. Όπως διαπιστώθηκε η κυκλοποίηση αυτή πραγματοποιήθηκε αλλά η τάση του συμπυκνωμένου κυκλοβουτανικού δακτυλίου οδήγησε σε ένα προϊόν μετάθεσης. Η απομόνωση μίας θειοκυκλικής ένωσης από ένα στάδιο της παραπάνω συνθετικής πορείας μας προκάλεσε το ενδιαφέρον για την ανάπτυξη μίας γενικής μεθοδολογίας σύνθεσης θειοσακχαρικών γλυκοζιτικών παραγώγων. Παρόμοια συνθετική πορεία σε πολυυδροξυλιωμένες ενώσεις δεν έχει εμφανιστεί στη βιβλιογραφία, γεγονός που της δίνει πρόσθετη αξία σε συνδυασμό με τη βιολογική δράση που εμφανίζουν πολλά θειογλυκοζιτικά παράγωγα. Στο τρίτο κεφάλαιο της διατριβής πραγματοποιούνται οι συνθέσεις τεσσάρων νέων τροποποιημένων στη γέφυρα δινουκλεοτιδίων. Στα τρία δινουκλεοτιδικά παράγωγα η "φυσική" φωσφοροδιεστερική ομάδα έχει αντικατασταθεί από γέφυρες με αζωτούχες ομάδες και συγκεκριμένα από μία νιτρόνη, μία υδροξυλαμίνη και μία αμιδοξίμη. Το τέταρτο διμερές παράγωγο φέρει ως γέφυρα μία ανθρακική αλυσίδα προ-οργανωμένη με ισοξαζολινικό δακτύλιο. Οι νέες σκελετικές τροποποιήσεις πιστεύεται ότι θα εμφανίσουν εξίσου καλές ιδιότητες υβριδισμού με παρόμοια τροποποιημένα διμερή παράγωγα. Η σύνθεση τους έγινε σε παράγωγα θυμιδίνης, παρασκευάζοντας τα δινουκλεοτίδια σε μορφή έτοιμων δομικών μονάδων για την αυτοματοποιημένη σύνθεση DNA.
Θερμοδυναμική μελέτη μιγμάτων πολυμερών σε ευρεία περιοχή θερμοκρασιών και πιέσεων
Authors: Μπουδούρης Δημήτριος
Published: August 2021

Ο κύριος σκοπός της διατριβής είναι η μελέτη των αλληλεπιδράσεων μεταξύ αερίων και πολυμερών σε ευρεία περιοχή θερμοκρασιών και πιέσεων και ειδικότερα η παροχή στην επιστημονική και βιομηχανική κοινότητα αξιόπιστων πειραματικών δεδομένων και η ανάπτυξη θεωρητικών μοντέλων για την πρόβλεψη της προσρόφησης αερίων σε πολυμερή. Για τη συλλογή πειραματικών δεδομένων προσρόφησης αναπτύχθηκε μια πειραματική διάταξη που βασίστηκε στη μέθοδο μικροζυγού κρυστάλλου χαλαζία. Η πειραματική μελέτη κινήθηκε σε 3 κατευθύνσεις, την προσρόφηση διογκωτικών αερίων σε πολυμερή, μιγμάτων αερίων σε ημικρυσταλλικά πολυμερή και αερίων σε συμπολυμερή. Στη συνέχεια αναπτύχθηκαν θεωρητικά μοντέλα για την πρόβλεψη της προσρόφησης αερίων σε πολυμερή τόσο σε ισορροπία όσο και σε θερμοκρασίες κάτω από την θερμοκρασία υαλώδους μετάβασης. Για τη χρήση αυτών των μοντέλων που βασίζονται στη θεωρία ψευδοχημικού δικτυακού ρευστού απαιτούνται οι σταθερές κλιμάκωσης των πολυμερών. Αυτές προσδιορίζονται είτε πειραματικά από τη μέτρηση ογκομετρικών ιδιοτήτων πολυμερών, είτε με μία μέθοδο συνεισφοράς ομάδων, είτε με μοριακή προσομοίωση. Οι προβλέψεις ήταν σε ικανοποιητική συμφωνία με τις πειραματικές μετρήσεις.
Συστήματα εγκλεισμού και απόδοσης βιοενεργών ουσιών σε μικρο- και νανο- κλίμακα
Authors: Ντίνη Ελπινίκη
Published: August 2021

Στόχος αυτής της διατριβής είναι η ανάπτυξη συστημάτων με διάφορες τεχνικές για τον εγκλεισμό και την απόδοση ενεργών ουσιών(υδροκινόνη, nifedipine, econazole, betamethasone, dipropionate, cetrorelix). Αρχικά περιγράφονται οι βασικές έννοιες του μικροεγκλεισμού, οι λόγοι ανάπτυξης μικρο-νανοσωματιδίων καθώς και οι σημαντικότερες τεχνικές σύνθεσης των σωματιδίων. Περιγράφεται επίσης η μεθοδολογία ανάπτυξης παραγωγικής συστημάτων μικροεγκλεισμού και γίνεται αναφορά στις τεχνικές που χρησιμοποιούνται για τον χαρακτηρισμό των μικρο- και νανοσωματιδίων. Στο δεύτερο μέρος της εργασίας περιγράφεται ο σχηματισμός πολυμερικών σωματιδίων υδροπηκτής με δυο τεχνικές, τον πολυμερισμό αιωρήματος για τη σύνθεση σωματιδίων συμπολυμερούς υδροξυπροπυλου μεθακρυλεστέρα και αιθύλενο γλυκολινού διμεθακρυλεστέρα και τη δικτύωση σε αιώρημα για τη σύνθεση σωματιδίων χιτοζάνης. Γίνεται εγκλωβισμός διαφόρων ενεργών ουσιών σε αυτά και χαρακτηρίζονται πλήρως ως προς το μέγεθος, το σχήμα, τη μορφολογία της επιφάνειας, το βαθμό διόγκωσης και τις θερμικές τους ιδιότητες. Αντικείμενο μελέτης γίνονται επίσης τα λιποσώματα με στόχο να χρησιμοποιηθούν σε συνδυασμό με σωματίδια του συμπολυμερούς γαλακτικού γλυκολικού οξέος για τον εγκλωβισμό πεπτιδίου. Τα λιποσώματα παράγονται με ενυδάτωση λεπτού υμενίου, τη μέθοδο των υπερήχων και τη μέθοδο της εξώθησης. Η τέταρτη τεχνική που περιγράφεται είναι η εξάτμιση/ απομάκρυνση διαλύτη για τη σύνθεση μικρο- και νανοσωματιδίων αιθυλοκυτταρίνης και απλών και σύνθετων σωματιδίων συμπολυμερούς γαλακτικού γλυκολικού οξέος, PLGA. Στο τελευταίο μέρος της εργασίας γίνεται πειραματική μελέτη του ρυθμού αποδέσμευσης των εγκλεισμένων ουσιών από τα σωματίδια που παρασκευάζονται με τις παραπάνω τεχνικές. Αναφέρονται οι μηχανισμοί που παρασκευάζονται με τις παραπάνω τεχνικές. Αναφέρονται οι μηχανισμοί που ελέγχουν την απόδοση των ενεργών ουσιών και εξετάζεται η επίδραση διαφόρων παραμέτρων στην αποδέσμευση των εγκλεισμένων ουσιών.
Θεωρία μοντέλων, με έμφαση στην αριθμητική
Authors: Σιροκόφσκιχ Άλλα
Published: August 2021

Οι δύο κύριοι άξονες γύρω από τους οποίους κινούνται τα αποτελέσματα της διατριβής είναι οι εξής: το πρόβλημα που τέθηκε από τον J. Paris σχετικά με την ιεραρχία συγκεκριμένων υποσυστημάτων της Peano αριθμητικής και η εικασία του G. Priest, η οποία αφορά τις άπειρες δομές της λογικής του παραδόξου. Τα πρώτα κεφάλαια της διατριβής αναφέρονται σε συγκεκριμένα συστήματα της Peano αριθμητικής, καθώς και στην προσπάθεια να ενταχθούν σε μια ιεραρχία. Αρχικά ορίζονται αναλυτικά οι έννοιες της επαγωγής, της συλλογής, της αρχής του ελαχίστου για διάφορες κλάσεις τύπων της πρωτοβάθμιας λογικής και οι δύο μορφές του περιστερώνα: η ισχυρή και η ασθενής. Στη συνέχεια γίνεται μια καταγραφή των γνωστών αποτελεσμάτων καθώς και των ανοικτών προβλημάτων της περιοχής. Στα κεφάλαια 2 και 3 δίνουμε μια σειρά από θεωρήματα, που επιτρέπουν την καλύτερη κατανόηση της ιεραρχίας των ασθενών υποσυστημάτων της Peano αριθμητικής, καθώς και το ρόλο των παραμέτρων. Το τελευταίο κεφάλαιο της διατριβής είναι αφιερωμένο σε προβλήματα που τέθηκαν από τον G. Priest το 1997 και 2000 για τις ιδιότητες των πεπερασμένων και άπειρων δομών της λογικής του παραδόξου. Εμείς δίνουμε απαντήσεις σε ορισμένα από τα προβλήματα αυτά και παρουσιάζουμε μια μέθοδο κατασκευής άπειρων μοντέλων, η οποία μας επιτρέπει να πάρουμε θέση στην εικασία που διατύπωσε ο G. Priest το 2000.
Γεωβοτανική έρευνα του όρους Τυμφρηστού (ΒΔ Στερεά Ελλάδα)
Authors: Δημητρέλλος Γεώργιος
Published: August 2021

Η παρούσα διατριβή ερευνά τους παράγοντες που συνεπιδρούν στη λειτουργία των οικοσυστημάτων του Όρους Τυμφρηστού. Έτσι αναλύθηκαν το αβιοτικό περιβάλλον (γεωλογία, τοπογραφία, υδρολογία, κλίμα) από τη μια πλευρά και το βιοτικό περιβάλλον (φυτογεωγραφία, βιολογικές μορφές, χλωρίδα, βλάστηση) από την άλλη. Επιπλέον, θεωρώντας ότι ο άνθρωπος είναι ο σημαντικότερος παράγοντας του οικοσυστήματος, μελετήθηκαν όλες εκείνες οι ενέργειες από πλευράς του, που επηρεάζουν και αποτρέπουν τη φυσική εξέλιξη των οικοσυστημάτων και προτείνονται διαχειριστικά μέτρα.
Μελέτη της επίδρασης των ligands στη σταθερότητα, διαμόρφωση και διατροπική ανταπόκριση μεταλλικών clusters των μετάλλων νομισμάτων (Cu, Ag, Au) με υπολογιστικές κβαντοχημικές μεθόδους
Authors: Δεπάστας Ιωάννης
Published: August 2021

Σκοπός της διατριβής ήταν η μελέτη των ουδέτερων από άποψη φορτίου ετεροπυρηνικών clusters των μετάλλων των νομισμάτων, με γενικό τύπο Α3Β3 (όπου Α, Β = Cu, Ag ή Αu), καθώς και των επίπεδων και τρισδιάστατων clusters αυτών, που σταθεροποιούνται με την προσθήκη διάφορων ligands. Προσδιορίζονται όλες οι πιθανές δομές αυτών των clusters και μελετάται εκτενώς η σταθερότητα, η διαμόρφωση, η δεσμικότητα, καθώς και τα φάσματα απορρόφησής τους. Αρχικά, στο θεωρητικό μέρος δίνονται οι βασικές αρχές της κβαντικής θεωρίας μαζί με όλες τις απαραίτητες πληροφορίες, καθώς και το απαιτούμενο υπόβαθρο για την κατανόηση των αποτελεσμάτων που παρουσιάζονται στο πειραματικό μέρος της εργασίας. Στη συνέχεια, στο πειραματικό μέρος, γίνεται η επεξεργασία των αποτελεσμάτων, δηλαδή μία μελέτη όλων των γεωμετρικών δομών, όπως αυτές υπολογίστηκαν στο επίπεδο της DFT και συγκρίνεται η σταθερότητα των clusters με βάση την ενέργεια σύνδεσης και την ενέργεια μίξης που παρουσιάζουν. Όλα τα clusters των μετάλλων των νομισμάτων που μελετήθηκαν, αποτελούν ενεργειακά σταθερά μόρια με θετικές ενέργειες μίξης και σύνδεσης και ευνοούνται θερμοδυναμικά απέναντι στα ελεύθερα άτομα Au, Ag και Cu. Υπάρχει επίσης μία σαφής μεταφορά φορτίου, κυρίως στα clusters χρυσού-χαλκού και χρυσού-αργύρου, που ενισχύει την ύπαρξη ηλεκτροστατικού χαρακτήρα στο δεσμό μεταξύ των μετάλλων. Εξετάστηκαν επίσης, τα πιθανά μονοπάτια ανάπτυξης (Growth Format) για όλα τα ουδέτερα clusters που μελετήθηκαν και εξήχθησαν χρήσιμα συμπεράσματα για τους πιθανούς τρόπους παρασκευής τους. Ο αρωματικός χαρακτήρας των εσωτερικών τριμελών δακτυλίων, όλων των υπό μελέτη ενώσεων, διαπιστώθηκε με τη χρήση αρκετών καθιερωμένων δομικών, ενεργειακών και μαγνητικών (NICS-scan-profiles) κριτηρίων. H μελέτη των δισδιάστατων απεικονίσεων της ELF, αποδεικνύει την ύπαρξη ισχυρού απεντοπισμού ηλεκτρονιακής πυκνότητας που με τη σειρά του καταδεικνύει την ύπαρξη αρωματικότητας. Επίσης με την τρισδιάστατη απεικόνιση της ισοεπιφάνειας (isosurface) της RDG (Reduced Density Gradient), υποδεικνύεται η ύπαρξη μη δεσμικής αλληλεπικάλυψης στο εσωτερικό των τριμελών δακτυλίων, η οποία οφείλεται κυρίως στις στερεοχημικές απωθήσεις (steric repulsions). Οι δίσκοι που σχηματίζονται στην απεικόνιση της RDG, στη περιοχή ανάμεσα κυρίως στα περιφερειακά άτομα των μετάλλων των νομισμάτων, καταδεικνύουν τις ασθενείς αλληλεπιδράσεις (metallophilicity) μεταξύ των ατόμων. Τέλος από την φασματοσκοπική μελέτη IR και UV-Vis εξάγονται χρήσιμα στοιχεία για την οιαδήποτε προσπάθεια ταυτοποίησης των εν λόγω ενώσεων.
Μελέτη προσδιορισμού του παλλαδίου με αυτόματες τεχνικές έγχυσης του δείγματος σε συνεχή ροή (FIA, SF-FIA, EXTRACTION-FIA).
Authors: Ανθεμίδης Αριστείδης
Published: August 2021

Το αντικείμενο της διατριβής αυτής είναι η ανάπτυξη και εφαρμογή αυτόματων μεθόδων χημικής ανάλυσης, και ειδικά μεθόδων για τον προσδιορισμό του παλλαδίου, με σκοπό την εφαρμογή αυτού σε δείγματα παλλαδιούχων καταλυτών και οδοντιατρικών κραμάτων.Αναπτύχθηκαν και βελτιστοποιήθηκαν αυτόματες μέθοδοι προσδιορισμού του παλλαδίου με ικανοποιητική ευαισθησία και εκλεκτικότητα. Μελετήθηκε ο σχηματισμός έγχρωμου συμπλόκου του Pd2+ με την 2-πυριδυλο-υδραζόνη της δις-2-πυριδυλο-κετόνης (DPPH) σε διάφορες τιμές pH και βελτιστοποιήθηκαν οι χημικές και γεωμετρικές παράμετροι του συστήματος FIA. Επίσης μελετήθηκε η παρεμποδιστική δράση διάφορων ιόντων στον προσδιορισμό του παλλαδίου με τις προτεινόμενες μεθόδους. Ο σχηματισμός του συμπλόκου Pd(ΙΙ)-DPPH σε ισχυρά όξινο περιβάλλον με την τεχνική αναχαίτισης της ροής, περιορίζει σημαντικά τις περισσότερες από τις παρεμποδίσεις που εμφανίζονται όταν χρησιμοποιείται ρυθμιστικό διάλυμα (κανονική FIA).Στη μέθοδο της κανονικής FIA (pH = 5,05), η καμπύλη αναφοράς εμφανίζει δύο γραμμικές περιοχές. Η πρώτη εκτείνεται στην περιοχή συγκέντρωσης μάζας ιόντων Pd2+ γ(Pd2+) = 0 - 25 mg L-1 (r = 0,9999, sr = 0,43 % ) με όριο ανίχνευσης cL = 0,075 mg L-1 και η δεύτερη μεταξύ 25 - 60 mg L-1 (r = 0,9983, sr = 3,4 %).Στην SF-FIA (0,5 mol L-1 HCl), η καμπύλη αναφοράς εμφανίζει τις ίδιες γραμμικές περιοχές, γ(Pd2+) = 0 - 25 mg L-1 (r = 0,9999, sr = 0,44 %) με όριο ανίχνευσης cL = 0,089 mg L-1 και γ(Pd2+) = 25 - 60 mg L-1 (r = 0,9996, sr = 1,6 %). Ο αριθμός των εγχύσεων στις δύο μεθόδους είναι 80 και 30 ανά ώρα αντίστοιχα.Οι μέθοδοι αυτές εφαρμόστηκαν στον προσδιορισμό του παλλαδίου σε καταλύτες υδρογόνωσης, καταλύτες αυτοκινήτων και σε οδοντιατρικά κράματα με πολύ ικανοποιητικές ανακτήσεις (97,0 - 102,6 %) και επαναληψιμότητα (sr < 1,7 %). Μελετήθηκε η δυνατότητα εφαρμογής της τεχνικής εκχύλισης υγρού-υγρού σε σύστημα FIA, και βελτιστοποιήθηκε η εκχύλιση του σχηματιζόμενου συμπλόκου Pd(ΙΙ)-DPPH σε χλωροφόρμιο σε συνθήκες συνεχούς ροής. Αναπτύχθηκαν δύο μέθοδοι προσδιορισμού του παλλαδίου, με αναχαίτιση της ροής (SF-ΕΧ-FIA), και χωρίς (ΕΧ-FIA). Η απορρόφηση του εκχυλισμένου συμπλόκου στα 560 nm μετριέται σε κυψελίδα συνεχούς ροής μετά από διαχωρισμό των δύο φάσεων με διαχωριστή τύπου μεμβράνης.Η γραμμική περιοχή της καμπύλης αναφοράς και για τις δύο μεθόδους εκχύλισης εκτείνεται στη περιοχή συγκεντρώσεων μάζας ιόντων Pd2+ γ(Pd2+) = 0 - 12 mg L-1, με όριο ανίχνευσης cL = 0,015 και 0,007 mg L-1 για την EX-FIA και SF-ΕΧ-FIA αντίστοιχα, και με εξαιρετική επαναληψιμότητα (sr < 0,27 %). Ο αριθμός των εγχύσεων είναι 25 και 20 ανά ώρα για τις δύο μεθόδους αντίστοιχα.Τελικά η μέθοδος της EX-FIA εφαρμόστηκε στον προσδιορισμό του παλλαδίου σε δείγματα καταλυτών αυτοκινήτων πολύ χαμηλής συγκέντρωσης και καταλυτών υδρογόνωσης, με ικανοποιητικές ανακτήσεις (96,3 - 98,8 %) και επαναληψιμότητα (sr < 2,6 %).
Ορθόδοξες αδελφότητες και συναδελφικοί ναοί στην Κέρκυρα (ΙΕ' - ΙΘ΄αι.)
Authors: Καρύδης Σπυρίδων
Published: August 2021

Στην εργασία εξετάζονται οι ορθόδοξες αδελφότητες της Κέρκυρας από τον 15ο έως τον 19ο αι. Πηγές της εργασίας αποτέλεσαν το υλικό που εντοπίστηκε στο Ιστορικό Αρχείο της Κέρκυρας και οι σωζόμενοι κώδικες των ναών του νησιού. Με την εργασία καταδεικνύεται η άρρηκτη σχέση της ορθόδοξης αδελφότητας με τα κτητορικά δικαιώματα των μελών της στον συναδελφικό ναό, εντοπίζεται ως θεμέλιο της οργάνωσής της ο θεσμός της αδελφοσύνης ή φρατέρνας (άτυπη εταιρεία που συσταίνονταν από τους κληρονόμους της αδιανέμητης πατρικής περιουσίας) καί διασαφηνίζονται οι σχέσεις και επιρροές που δέχτηκε από τις άλλες θρησκευτικές και επαγγελματικές συσσωματώσεις κα¬θώς και από το περιβάλλον στο οποίο δραστηριοποιήθηκε. Επιβεβαιώνεται η σημαντική παρουσία του συναδελφικού ναού στην ενοριακή οργάνωση του τόπου, χωρίς αυτό να σημαίνει την ταύτιση της αδελφότητας με την ενορία, αφού στην ενοριακή οργάνωση ίση ήταν επίσης η παρουσία των ιδιόκτητων ναών. Γίνεται γνωστή η σύνθεση, η διοικητική διάρθρωση και η λειτουργία των αδελφοτήτων, οι διαφοροποιήσεις που έλαβαν χώρα κατά τον 18ο και 19ο αι. με τις αποφασιστικές παρεμβάσεις της Πολιτείας, και οι ιδιοτυπίες των αδελφοτήτων χωριών, συντεχνιών, και μοναστηριών. Τέλος, μελετώνται οι δραστηριότητες των αδελφοτήτων που αναφέρονται στη φροντίδα του ναού (ιερουργία, οικονομική διαχείριση), στην οργάνωση λατρευτικών εκδηλώσεων και στη φιλανθρωπία.